GHIDUL SOLICITANTULUI

INSTRUCŢIUNI DE COMPLETARE ONLINE A FORMULARULUI DE

SOLICITARE A FINANŢĂRILOR NERAMBURSABILE PENTRU

PROIECTE CULTURALE

2024

Acest ghid cuprinde numai instrucţiuni generale în vederea completării Anexei 1 pentru înscrierea de oferte culturale din categoria „Proiecte” pentru sesiunea de finanţare 2024 a Programului Cantemir (instrucţiuni exclusiv de ordin tehnic). Pentru priorităţile strategice ale Institutului Cultural Român, condiţiile de concurs, lista documentelor de concurs, eligibilitatea solicitanţilor şi alte informaţii specifice referitoare la sesiunea de finanţare, vă rugăm să consultaţi documentele specifice postate pe site-ul [www.icr.ro](http://www.icr.ro) la secţiunea Programul Cantemir, subsecțiunea Despre Program.

CONDIȚII DE ELIGIBILTATE

Pentru a putea participa la selecţie, solicitantul trebuie să îndeplinească următoarele condiţii:

a) este persoană fizică autorizată, întreprindere individuală, întreprindere familială sau persoană juridică de drept public ori privat, română sau cu sediul în străinătate, înfiinţată în condiţiile legii române ori ale ţării de origine, după caz;

b) a respectat obligaţiile asumate prin contractele de finanţare nerambursabilă anterioare cu ICR;

c) asigură minimum 10% din valoarea proiectului, din contribuţie proprie sau/și surse atrase, inclusiv din activităţi generatoare de venituri și contracte de voluntariat.

Nu sunt eligibile pentru finanţarea nerambursabilă din fondurile alocate programului Cantemir proiectele care sunt co-finanţate din alte fonduri publice care aplică scheme de minimis sau care sunt finanțate prin alte surse de finanțare oferite de către ICR (inclusiv prin reprezentanțele sale din străinătate).

Se pot înscrie în concurs proiecte culturale la una sau mai multe arii tematice, cu menţiunea că un proiect cultural poate fi înscris la o singură arie tematică. Un aplicant poate înscrie în concurs maximum 2 (două) proiecte culturale pe sesiune (1 per arie tematică). În aceste condiţii, acesta are următoarele obligaţii:

* să menţioneze în cererea de finanţare toate sursele publice de finanţare, existente la momentul depunerii acesteia, precizând următoarele:

a) cheltuielile eligibile cuprinse în contractele de finanţare nerambursabilă încheiate;

b) cheltuielile eligibile cuprinse în cererile de finanţare depuse la alte autorităţi finanţatoare;

* să menţioneze în cererea de finanţare datele de identificare ale fiecărui proiect cultural pentru care a depus cereri de finanţare în cadrul unei sesiuni, evidenţiind diferenţele specifice privind scopul, obiectivele, durata fiecăruia dintre ele.

CHELTUIELI ELIGIBILE

Din finanţările nerambursabile acordate se pot acoperi următoarele categorii de cheltuieli directe eligibile:

a) Cheltuieli de realizare a proiectului cultural, costuri materiale şi servicii, costuri de producţie, închirieri de spaţii şi aparatură, onorarii, prestări servicii, premii;

b) Cheltuieli ocazionate de cazarea, transportul intern şi internaţional și de masă al participanţilor/invitaţilor;

c) Alte cheltuieli specifice, precum realizarea de studii şi cercetări, consultanţă de specialitate, tipărituri, seminarii, conferinţe, ateliere de lucru, acţiuni promoţionale şi de publicitate;

d) Diurna, acordată în condiţiile legii;

e) Cheltuieli de personal şi cheltuieli administrative aferente perioadei de realizare a proiectului cultural. Cheltuielile de personal se acoperă, cumulat, în limita unui procent de 20% din totalul finanţării nerambursabile acordate.

f) Cheltuieli cu achiziția de mijloace fixe utilizate exclusiv în scopul implementării proiectului, în procent de cel mult 25% din totalul finanțării nerambursabile acordate.

g) În cazul în care mijloacele fixe achiziționate nu sunt utilizate exclusiv în scopul implementării proiectului, se va acoperi doar amortizarea acestora pentru perioada de implementare a proiectului, fără a se depăși 25% din totalul finanțării nerambursabile acordate.

h) Cel mult 5% din totalul finanțării nerambursabile se poate acorda ca sumă forfetară pentru cheltuieli indirecte eligibile cum sunt: chirii pentru spațiile în care beneficiarul își desfășoară activitatea, consumabile asociate cu managementul proiectului, costuri pentru comunicații telefonice sau internet, cheltuieli cu energia electrică.

CHELTUIELI NEELIGIBILE

Din finanțările nerambursabile acordate nu pot fi acoperite următoarele categorii de cheltuieli, neeligibile:

a) cheltuieli efectuate de solicitant anterior semnării contractului de finanțare;

b) cheltuieli pentru contractarea creditelor aferente surselor complementare de finanțare, cheltuielile bancare, comisioanele, diferențele de curs valutar;

c) taxa pe valoarea adăugată în cazul beneficiarilor plătitori de TVA, precum și orice alte taxe;

d) dobânda și alte comisioane aferente creditelor;

e) achiziția de echipamente second hand;

f) amenzi, penalități și cheltuieli de judecată;

g) costurile pentru operarea investiției;

h) sumele rezultate din diferențele de curs valutar;

i) costuri de amortizare, cu excepția situației prevăzute la Art. 16, alin g;

j) contribuția în natură;

k) cheltuieli de leasing.

Detalierea informațiilor solicitate în Anexa 1

1. Numele solicitantului

Introduceți numele reprezentantului legal a operatorului cultural.

2. Numele organizaţiei

Introduceți denumirea legală a operatorului cultural.

3. Titlul proiectului

Introduceți titlul integral al proiectului.

4. Aria tematică în care se încadrează proiectul

Vă rugăm selectați o singură arie tematică în care se încadrează proiectul.

5. Perioada de desfăşurare a proiectului

Vă rugăm să menționați durata de desfășurare a proiectului (a nu se depăși data de 01.10.2024).

6. Locul de desfășurare al proiectului cultural

Vă rugăm să menționați țările, localitățile în care se vor implementa activitățile proiectului.

7. Solicitantul

Menționați toate detaliile operatorului cultural solicitate în secțiune.

8. Domeniul în care se încadrează proiectul

Menționați domeniul (teatru, muzică etc.) în care se încadrează proiectul depus.

9. Prezentarea solicitantului

Faceţi o scurtă descriere a organizației culturale prezentând, pe scurt, oferta de servicii culturale și experiența în implementarea acestora.

10. Scurta descriere a activitatiilor culturale desfășurare anterior de solicitantul finanțarii. Acest rezumat va fi utilizat de către ICR în eventualele prezentări publice ale proiectului.

Menționați experienţa în derularea unor proiecte culturale.

11. Obiectivul general al proiectului

Vă rugăm să prezentaţi în maximum 10 rânduri structura proiectului cultural propus spre finanţare, respectiv coerenţa activităţilor care alcătuiesc proiectul cultural.

12. Obiectivele specifice ale proiectului

Obiectivele unui proiect trebuie să fie: Specifice (să ţintească o arie clară pentru dezvoltare), Măsurabile (cuantificate sau însoţite de un indicator de progres), Accesibile (posibil de atins cu capacitatea și resursele disponibile), 8 Relevante (în raport cu scopul proiectului) și definite Temporal (cu un calendar clar de îndeplinire)

13. Rezumatul proiectului (max. 10 rânduri)

Vă rugăm să rezumați activitățile proiectului. Acest rezumat va fi utilizat de către ICR în eventualele prezentări publice ale proiectului.

14. Justificarea proiectului cultural (1 pagină)

Descrieți contextul în care se realizează proiectul cultural, nevoile la care râspunde proiectul cultural și relevanța pentru programul Cantemir, valoarea adăugată a proiectului cultural, caracterul inovator, relevanță, impact.

15. Grupul țintă

Menționați beneficiarii direcți și indirecți a proiectului cultural.

16. Descrierea detaliată a activităţilor proiectului

Vă rugăm să oferiţi o descriere cât mai detaliată a activităţilor, pentru a permite evaluarea proiectului.

În cazul evenimentelor de promovare, vă rugăm să precizaţi:

- Tipul evenimentului

- Ţara, oraşul şi spaţiul de desfăşurare

- Data/datele de desfăşurare

- Lista artiştilor participanţi şi a invitaţilor

- Repertoriul/lista lucrărilor expuse/detalii tehnice /tema discuţiilor etc. În completarea acestora, vă rugăm să anexaţi materiale scrise/audio/video, fotografii etc., după caz, în funcţie de specificul proiectului dvs.

- Numărul estimat al participanţilor/publicului

- Modalitatea oficială de documentare a numărului participanţilor/publicului

- Vizibilitatea finanţatorului – modalitatea de promovare a finanţării din partea ICR

- Alte informaţii pe care le consideraţi relevante.

În cazul materialelor publicitare şi de promovare: În preambul, vă rugăm să prezentaţi strategia de promovare (concept şi detalierea etapelor de promovare), inclusiv partenerii media şi instituţionali avuţi în vedere pe piaţa de referinţă (descrierea lor pe scurt).

Vă rugăm să precizaţi (separat, pentru fiecare material în parte):

- Tipul materialului (de ex. afiş/fluturaş/invitaţie/sticker/pliant/broşură/CD/DVD/catalog/banner web sau stradal, Website, spoturi radio sau TV/comunicat de presă etc.)

- Cantitatea realizată

- Formatul şi conceptul grafic

- Conţinut (informaţiile care vor apărea în pliant/broşură/CD/DVD/catalog)

- Limba/limbile în care va fi realizat

- Modalitatea de distribuţie/afişare/difuzare

- Publicul ţintă – publicul căruia i se adresează materialul

- Modalitatea de documentare a distribuţiei/afişajului.

Se acceptă ca dovezi de distribuţie următoarele: numele şi semnătura de primire ale recipientului; confirmare de primire semnată, în cazul expedierilor prin poştă sau curier; lista locurilor de distribuţie pentru fluturaşi/afişe/stickere/pliante şi fotografii relevante; contoare web pentru monitorizarea traficului pe pagina de internet.

- Mostre privind design-ul materialului

- Vizibilitatea finanţatorului – modalitatea de promovare a finanţării din partea ICR

- Alte informaţii pe care le consideraţi relevante.

17. Graficul activităților

Vă rugăm să realizaţi, succint, planul de activităţi în ordine cronologică. Vă rugăm să introduceţi fiecare activitate pe rând, completaţi câmpurile cu denumirea activităţii.

18. Rezultatele și produsele activităţilor specifice proiectului

Vă rugăm detailați rezultatele specifice scontate de către dumneavoastră în urma proiectului.

19. Impactul asupra grupurilor țintă

Vă rugăm detailați impactul scontat asupra grupurilor țintă.

20. Descrierea posibilităților de reluare și/sau extindere a proiectului pe termen lung.

Detailați modalitatea de reluare și/sau extindere a proiectului propus spre finațare ulterior desfășurării acestuia în parteneriat cu ICR.

21. Metode de promovare a proiectului cultural

Detailați modalitățile și mediile în care se va promova proiectul cultural propus.

22. Riscurile proiectului cultural

Identificați și menționați riscurile în desfășurarea și implementarea proiectului cultural.

23. Evaluarea proiectului cultural

Prezentați modul în care veți evalua proiectul şi efectele acestuia. Menționați metodele, indicatorii şi sursele de informare utilizate pentru evaluarea proiectului.

24. Echipa de proiect

Precizaţi numele, funcţia și atribuţiile persoanelor desemnate să se ocupe de managementul proiectului cultural.

25. Parteneri și asociați ai proiectului cultural

Prezentați organizațiile/instituțiile partenere şi contribuția lor în proiect.

26. Surse de finanțare a proiectului.

Completaţi următoarele căsuţe trecând suma fără separarea miilor de sute prin virgulă sau punct: Suma solicitată de la ICR (maximum ...% din valoarea proiectului)

Surse proprii ale solicitantului (minimum 10%)

Sponsorizări – se vor nominaliza separat (în cazul în care nu aveți alte surse de finanțare, treceți 0)

Parteneriate – se vor nominaliza parteneriatele menționate și în Anexa 1 (în cazul în care nu aveți alte surse de finanțare, treceți 0)

Alte insituții finanțatoare - Nume instituție / organizație (în cazul în care nu aveți alte surse de finanțare, treceți 0)

Total – menționați totalul finanțării proiectului

În dreptul fiecărei linii se va menționa procentajul din totalul proiectului cultural propus.

27. Partenerul

Menționați organizațiile/instituțiile partenere împreună cu detaliile organizației solicitate în tabel.

Este indicat să anexaţi materiale informative/de prezentare referitoare la experienţa organizaţiei partenere, în special la experienţa în proiecte similare cu cel pentru care se solicită finanţare.

Anexa 1 se va transmite împreună cu celelalte documente menționate în regulamentul de concurs semnată și ștampilată de către reprezentantul legal al organizației culturale aplicante în copie scanată la adresa de email programulcantemir@icr.ro.